钦定古今图书集成/理学汇编/经籍典/第037卷 > 《五帝本纪赞》司马迁
## 钦定古今图书集成/理学汇编/经籍典/第037卷 > 《五帝本纪赞》司马迁

学者多称五帝，尚矣。然《尚书》独载尧以来，而百家言
黄帝，其文不雅驯，荐绅先生难言之。孔子所传《宰予
问》《五帝德》及《帝系姓》，儒者或不传。余尝西至空峒，北
过涿鹿，东渐于海，南浮江淮矣，至长老皆各往往称
黄帝、尧、舜之处，风教固殊焉。总之，不离古文者近是。
予观《春秋》《国语》，其发明《五帝德》《帝系姓》章矣，顾第弗
深考，其所表见皆不虚，书缺有间矣。其轶乃时时散
见于他说，非好学深思，心知其意，固难为浅见寡闻
道也。余并论次，择其言尤雅者，故著为《本纪》书首。